Freddie H. Madsen (DF), 2004-03-30:
Lovforslag nr. L 182 drejer sig hovedsagelig om forsøg med salg af almene boliger.
Salgsprovenuet vil hovedsagelig gå til opførelse
af nye almene familieboliger, hvorved mangelen på boliger formindskes, og kommunalbestyrelsen kan ansøge økonomi- og erhvervsministeren om godkendelse af forsøget med salg af almene familieboliger til lejerne.
Men såfremt man beslutter at ville sælge, er beslutningen truffet, og den kan ikke laves om igen.
Boligorganisationerne kan også ansøge økonomi- og erhvervsministeren om tilladelse til forsøg med salg af almene boliger.
Nogle familieboliger kan dog ikke omfattes af forsøget uden kommunalbestyrelsens godkendelse.
Det drejer sig bl.a. om boliger med offentlig støtte, som tidligere har været forbeholdt ældre og pensionister med handicap, boliger, hvori der er etableret kollektive bofællesskaber, boliger, hvor bruttoarealet er over 110 m2 og beregnet til mindst fire mennesker i husstanden, boliger til yngre fysisk handicappede og boliger til personer med demens.
Folkeparti, det er betryggende, at det er kommunalbestyrelsen, der træffer beslutningen vedrørende salg af denne form for boliger
Af forslaget fremgår det, at man forventer, at der bliver solgt ca. 5.000 boliger.
Disse boliger skal sælges til markedspris, og markedsprisen fastsættes i første omgang af to ejendomsmæglere, der er uddannet som valuarer, og som udpeges af kommunalbestyrelsen efter udbud.
En lejer, der ønsker at købe sin bolig, kan optage et rente- og afdragsfrit lån i Landsbyggefonden på 30 pct. af prisen.
Det rente- og afdragsfrie lån forfalder ved ejerskifte.
Dansk Folkeparti har spørgsmål vedrørende køb af boliger i sameje med flere lejere, men det vender vi tilbage til under udvalgsbehandlingen.
Det er imidlertid fra provenufonden, Landsbyggefonden yder det rente- og afdragsfrie lån.
Ved salget oprettes der en ejerforening og i nogle tilfælde en grundejerforening.
Jeg vil ikke her gå ind i nogen nærmere detaljer, men blot slå fast, at enhver lejer, der ønsker at forblive lejer, har mulighed for det.
Der sker ikke nogen ændringer for dem, der på nuværende tidspunkt bor som lejere, uanset om der bliver solgt boliger eller ej.
Dansk Folkeparti ønsker imidlertid, at hvis lejerne vel at mærke selv ønsker det, skal de i videst muligt omfang have mulighed for at blive ejere af deres boliger, og vi mener, at muligheden for disse blandede boligformer er en god idé.
Mange unge mennesker, som flytter ind i nye almene boliger, har i starten ikke mulighed for at købe deres bolig.
En stor del af disse unge mennesker får børn og falder godt til i det område, hvor de har bosat sig, men når børnene bliver større og familien ikke længere skal betale for børnepasning, er der penge tilovers til køb af en ejerbolig.
Familien ville på nuværende tidspunkt være tvunget til at flytte, selv om de måske hellere ville blive boende og investere i den bolig, de har, men problemet er, at de ønsker at eje deres bolig.
Med L 182 åbnes der nu mulighed for, at familien kan blive boende, i første omgang dog som en forsøgsordning i 3 år.
Vi er bl.a. på den baggrund positivt indstillet over for forslaget og kan derfor på samme baggrund sige nej til B 133, som er fremsat af Enhedslisten.
Der er som sagt tale om en forsøgsordning, og vi har i Dansk Folkeparti drøftet med ministeren, om der ikke skulle sættes et maksimum for antallet af kommuner, som kan sælge deres boliger.
Vi har talt om - og jeg vil gerne bede ministeren bekræfte det her - at så snart 30 kommuner har søgt om at få lov til at sælge boligerne, tager vi spørgsmålet op til fornyet overvejelse.